Süddeutsche Zeitung
Die Süüddütschi Zitig (SZ) isch e dütschi überregionaali Abonnement-Daageszitig. Si wird sit 1945 vo dr Süddeutsche Zeitung GmbH, wo zum Süüddütsche Verlaag gehöört, z Münche uusegee. Dr Süüddütschi Verlaag ghöört sit em 29. Februar 2008 zu 81,25 Brozänt dr Süüdwestdütsche Medie Holding (SWMH) mit Sitz z Stuegert, wo d Hauptgsellschafter von ere d Medien Union und d Grubbe vo de Württebärgische Verleeger si. Aaddäil het au d Verleegerfamilie Friedmann.

D Shefredaktöör si dr Wolfgang Krach und d Judith Wittwer. Dr Vorsitzend vom Uusegääberroot isch dr Thomas Schaub. Im eerschte Quartal 2022 si 309.050 Exemplaar verchauft woorde (das sind 25,3 Brozänt weeniger als 1998). Die Süüddütschi Zitig het noch dr Bulwarzitig Bild die zwäithöggsti Uflaag vo de dütsche Daageszitige. Si wird vo Schurnaliste as äins vo de dütschsproochige Leitmedie iigstueft.

Brofiil und Usrichdig 
Noch iirem Redakzioonsstatut sträbt die Süüddütschi Zitig (SZ) e „freihäitligi, demokratischi Gsellschaftsform noch liberaale und soziaale Grundsätz“ aa. D Öffentlikäit gseet si as linggsliberaal bzw. „e chli linggs vo dr Middi“.

Spezifisch für die Süüddütschi Zitig isch s Gwicht, wo si dr Kultuur git. S Föiton chunnt diräkt noch em bolitische Däil. Näbe dr Glosse Streiflicht oobe uf dr Diddelsite isch d „Site 3“ e bsundrigs Merkmol, in dr äigene Schriibwiis DIE SEITE DREI. Doo erschiine jeede Daag Repordaasche und Hindergrundardikel. Uf dr vierte Site, dr Meinungsseite, findet mä dääglig e Läitardikel, wo vo bekannte SZ-Autoore verfasst isch. Usserdäm git s jeede Friddig s SZ-Magazin. Bis 2017 het s, au am Friddig, e Biilaag mit ere Uswaal vo Ardikel uf Änglisch us dr New York Times. Am Donnstig git s in dr Uflaag für d Regioon Münche d Veraastaltigsbiilaag SZ-Extra. Am Samstig erschiint d SZ sit em 18. Oktober 2014 under em Diddel Süddeutsche Zeitung am Wochenende in ere Wersioon mit vile Erwiterige, wo nit nume e Daageszitig, sondern au e Sunndigs- bzw. Wuchezitig söll si.

Die Süüddütschi Zitig het im Inland Redakzioone z Berlin, Düsseldorf, Frankfurt am Main, Hamburg, Karlsrue, Leipzig und Stuttgart.

2014 isch die SZ Mitgliid vom ene Röscherscheverbund mit de öffentlig-rächtlige Radioaastalte NDR und WDR worde.

Liddratuur 
 Knud von Harbou: Als Deutschland seine Seele retten wollte. Die Süddeutsche Zeitung in den Gründerjahren nach 1945. dtv, Münche 2015, ISBN 978-3-423-28055-6.
 Süddeutsche Zeitung. Münchner neueste Nachrichten aus Politik, Kultur, Wirtschaft, Sport. Süddeutscher Verlag, Münche 1.1945, 1ff. (24. Aug.)

Weblingg 

 
 Webpräsenz der Süddeutschen Zeitung
 
 Eintrag zur Süddeutschen Zeitung im Historisches Lexikon Bayerns

Fuessnootee 

Zitig (Dütschland)